Frankfort-boer in waakeenheid ná aanvalJohnny Muller. Foto: Verskaf Johnny Muller (45), die Vrystaatse boer wat Sondag in die vroeë oggendure op sy plaas in die Frankfort-distrik in die kop geskiet is, kan reeds met sy naasbestaandes praat en onthou wat tydens die aanval gebeur het. Dalene Muller, Johnny se vrou, het Maandag aan Maroela Media gesê dit gaan onder omstandighede goed met Johnny. “Hy is nog nie heeltemal buite gevaar nie, maar hy praat en hy herken ons almal,” het sy gesê. “Die koeël het hom bokant sy regteroog getref, maar dit het sy brein heeltemal gemis. So daar is geen skade aan sy brein nie, waaroor ons baie dankbaar is.” Sy het gesê dokters was aanvanklik bekommerd dat die are in Johnny se nek, waar die koeël uit is, baie skade gekry het, maar ook daar is die skade nie so erg soos dokters aanvanklik gevrees het nie. Maroela Media het vroeër berig Johnny, ŉ melkboer, is Sondag omstreeks 00:30 buite sy huis deur twee aanvallers oorval, kort nadat die gesin by die huis gekom het. Dalene het Maandag gesê aanvanklike berigte dat Johnny na buite gegaan het om ondersoek in te stel nadat hulle ŉ geluid gehoor het, is nie waar nie. Sy vertel sy, Johnny, hul 16-jarige seun en hul 14-jarige dogter het by die huis gekom nadat hulle by vriende gebraai het. Toe hulle by die huis kom, het die gesin se honde oudergewoonte na die hek aangehardloop gekom. “Ons het soos ons altyd doen eers na die voorkant van die huis toe gery voordat ons om die huis gery het na die motorhuise wat agter die huis is. Daar het ons die huis se alarm afgesit. Niks was vreemd of buitengewoon nie,” het sy gesê. Die gesin is by die huis in en Johnny het uitgestap om die voertuie in te trek, terwyl Dalene in die kombuis besig was. “Die volgende oomblik het ek ŉ geweldige harde knalgeluid gehoor. Toe ek by die venster uitkyk, het ek gesien hoe Johnny iemand wegstamp. Toe besef ek hier is groot moeilikheid.” Dalene het dadelik na die kluis toe gehardloop om haar rewolwer te kry. Op pad na die kluis het sy ŉ tweede skoot gehoor. “Ek was besig om die rewolwer uit te haal, toe staan die man hier langs my.” Die aanvaller het die rewolwer by haar afgeneem en haar gevra waar die geld is. ŉ Tweede aanvaller was vermoedelik op daardie oomblik nog buite by Johnny. Nadat Dalene vir die aanvaller gesê het dat hulle nie geld in die huis hou nie, het hy gedreig om haar te skiet. Sy het egter volgehou dat hy kon vat wat hy wou, maar dat daar nie geld in die huis is nie. “Mense het hierdie persepsie dat alle boere groot bedrae kontant in hulle huise hou. Dit is nie waar nie. Daar is dalk boere wat dit doen, maar ons hou nooit geld in die huis nie. Daar was regtig geen kontant in ons huis nie,” het Dalene gesê. In hierdie tyd het die egpaar se seun by Dalene in die kamer aangesluit, terwyl hul dogter elders in die huis weggekruip het. Nadat die aanvaller met hulle na ander kamers in die huis gestap het, het hy weer na die hoofslaapkamer teruggekeer om die inhoud van die kluis te bekyk. “Dit is toe dat ek besluit het om na my spieëlkas toe te stap en die paniekknoppie te druk wat daar gelê het. Ek weet dit is net genade van Bo dat hy my nie gesien het nie, maar toe ek daardie knoppie druk, het die alarm afgegaan en hy het die pad gevat,” het sy gesê. Die aanvallers het met Johnny se bakkie op die vlug geslaan. Dalene het die huis se deure gesluit terwyl hulle telefonies hulp ontbied het. “Ek het geweet Johnny is in die moeilikheid, maar ek het vir my kinders gesê ons kan nie buitentoe gaan nie omdat ons nie weet hoeveel aanvallers daar is of waar hulle is nie. Ons móés wag vir hulp om op te daag.” Johnny is eers na die plaaslike kliniek op Frankfort gehaas, voordat ŉ vriend hom na ŉ hospitaal in Bethlehem geneem het. Hy is van daar per ambulans na ŉ hospitaal in Bloemfontein oorgeplaas. “Johnny het ná die aanval vir my gesê hy het buitentoe gestap en toe hy weer sien, was die aanvallers op hom. Hoekom die honde nie vreemd opgetree het of besef het daar is vreemdelinge op die erf nie, kan ek glad nie verstaan nie,” het Dalene gesê. “Ná daardie twee skote afgevuur is, was die honde heeltemal paniekerig, maar voor die tyd het hulle heeltemal normaal opgetree soos altyd.” Sy het gesê hoewel sy baie dankbaar is dat sy en haar kinders nie seergekry het nie, is dit vir die gesin traumaties dat Johnny hierdeur moet gaan. “Ek kry vir Johnny bitter jammer, want hy is baie ongemaklik en het nou baie seer. Maar dit is nou maar net ŉ situasie wat ons moet hanteer.” Ao. Lorraine Earle, woordvoerder van die polisie, het gesê niemand is nog in verband met die voorval in hegtenis geneem nie.